《金华王子、充夜饮芝云台上以丹桂五枝芳分韵》
元代·顾瑛

南州孟秋月，维日二十五。
回风吹层霄，飞云过疏雨。
客从金华来，款曲置樽俎。
况有匡庐仙，貌古心亦古。
襟期事萧散，笑傲忘宾主。
哀弦发秦声，长眉善胡舞。
秋辉能娱人，夜色满庭户。
翛翛风叶鸣，泫泫露花吐。
眷彼杯中月，不照坟上土。
缅怀琦龙门，扁舟下南浦。

作者简介：（1310—1369）元昆山人，一名德辉，又名阿瑛，字仲瑛，号金粟道人。年三十始折节读书。筑园池名玉山佳处，日夜与客置酒赋诗，四方学士咸至其家。园池亭榭之盛，图史之富，冠绝一时。尝举茂才，授会稽教谕，辟行省属官，皆不就。张士诚据吴，欲强以官，乃去隐嘉兴之合溪。母丧归，士诚再辟之，遂断发庐墓。洪武初，徙濠梁卒。有《玉山璞稿》。